Schumi se 191-renmotor te koop | Netwerk24
10 Junie 2021 10:19
Michael Schumacher se Jordan 191-renmotor, waarin hy in 1991 sy Formule Een-buiging op Spa-Francorchamps gemaak het, word vir £1,25 miljoen (R24,2 miljoen) opgeveil.
Michael Schumacher saam met sy destydse Jordan-spanbaas, Trevor Foster, voor die begin van die Belgiese Grand Prix in 1991. Foto: Getty Images
Die Duitse motorsportlegende is op die nippertjie deur Jordan ingespan om Bertrand Gachot te vervang nadat die Fransman in die tronk beland het weens 'n onderonsie met 'n Londense taxibestuurder.
Die hoogaangeskrewe Duitse groentjie het in die sewende plek gekwalifiseer vir die Belgiese Grand Prix, maar sy debuut het aan die begin van die wedren geëindig toe die 191 se koppelaar gebreek het.
PlanetF1 berig Speedmaster Cars in Brittanje behartig die veiling.
Die renmotor is een van sewe 191-motors wat vervaardig is en is ook deur Alex Zanardi en Andrea de Cesaris in 1991 bestuur.
Dit is ná afloop van daardie seisoen aan 'n Belgiese versamelaar verkoop. Didier Siruge het die motor in 2005 aangeskaf en daarmee in die Boss F1-reeks meegeding.
Die 191 is in 'n perfekte werkende toestand. Die motor het steeds die Ford HB-enjin, wat intussen deur Langford Performance Engineering oorgebou is.
Die Jordan 191-renmotor is steeds in 'n perfekte werkende toestand. Foto: Speedmaster Cars
Die 191 se nuwe eienaar kan 'n klompie ekstras saam met sy aanwins verwag, soos 'n volledige lêer van die motor se geskiedenis en 'n sertifikaat van egtheid, 'n model van die 191 wat deur Schumacher geteken is, en die oorspronklike stuurwiel wat in 'n vertoonkas uitgestal word.
Speedmaster Cars sê: "Dit is 'n baie koel motor – net die voorkoms en vorm is ongelooflik pragtig. Sy geskiedenis is merkwaardig.
"Dit is 'n spesiale stuk motorvoertuigkuns – en jy kan dit besit." – Sportredaksie
Meer oor: F1 | Spa-Francorchamps | Formule Een | Veiling | Jordan 191 | Motorsport | Michael Schumacher